አብዱልከሪም፡- የመድረክ ስራ በየሳምንቱ አንድ ነገር ሊያጋጥምህ ይችላል። ቃለ-ተውኔት ሊጠፋህ ይችላል። ወይ ድርጊት ሊጠፋህ ይችላል ወይም ደግሞ ዕቃ ረስተህ ወደመድረክ ልትገባ ትችላለህ። አንተም ባትሆን ጓደኛህ ሊሳሳት ይችላል። ብዙ ገጠመኞች አሉ። ግን እኔ ሁሌ የማልረሳውን አንድ አጋጣሚ ላጫውትህ። በአንድ ወቅት “ስውር ዕዳ” የተሰኘ ቴአትር ለማሳየት ወደክፍለሀገር ሄድን። ከዚያ አንድ በከተማዋ አለ የተባለ ሆቴል ውስጥ የማረፊያ ቦታ ያዝን እና ቴአትሩ በሚታይበት አዳራሽ መድረኩን ስንገጣጥም ዋልን። በጣም ርቦን ስለደከመን ምሳ እንብላ ተባባልንና ሁላችንም አለ ወደተባለው ሆቴል ገባን። ከፓስታ ወጪ ምንም የለም ተባልን። አማራጭ አልነበረንም፤ ይምጣልን ብለን መብላት ጀመርን። ፓስታው ለየት ያለ ነው፤ በዚህ ላይ ስጎው ሸንኩር በቃ እንደነገሩ ነበር። ሁሉም ርቦታል፤ መስራት አለበት። ቶሎ በልተን ወደአዳራሹ ሄደን። ተመልካች ገብቶ ስራው ተጀመረ። ይሄኔ የሁላችንም ሆድ በአንድ ጊዜ መጮኸ ጀመረ። ሁሉም “ሆዴን! ሆዴን”ይላል። ተመልካች እየጠበቀን ስለነበረ በቃ እንደምንም ስራው ይሰራ ብለን ጀመርነው።
